FLÍSS , félag um leiklist í skólastarfi , blæs til vinnusmiðju mánudaginn 25. nóvember . Vinnusmiðjan verður í Hagaskóla og hefst klukkan 19.00 . Vinnusmiðjan kostar aðeins þrjú þúsund krónur , en félagar í FLÍSS þurfa ekki að greiða fyrir hana . Hægt er að ganga í félagið á staðnum ef þess er óskað . Mikið er rætt um umhverfismál þessa dagana og það er eitt af því sem æskilegt er að leggja áherslu á í skólastarfi . Í þessari vinnusmiðju er unnið með leiklist í kennslu í tengslum við sjálfbærni . Vinnusmiðjan er ætluð kennurum á mið - og unglingastigi . Kennt verður á ensku . Leiklist er list augnabliksins segir í Aðalnámskrá grunnskóla ( 2011 ) . Leiklistarkennsla getur tekist á við þau mál sem efst eru á baugi í samfélaginu hverju sinni og brenna á nemendum svo sem sjálfbærni . Þannig skerpist samfélagsvitund nemenda og þeir virkjast til lýðræðislegrar þátttöku . Í vinnusmiðjunni vinna leiðbeinendur með möguleika leiklistar í tengslum við kennslu í sjálfbærni og tengja við markmið UN . Vonandi fá kennarar hér ferskar hugmyndir að vinnu með sjálfbærni .